b"\n_START_ARTICLE_\nAntonov A-40\n_START_PARAGRAPH_\nAntonov A-40 Krylja tanka (rus. \xd0\x90-40 \xd0\x9a\xd1\x80\xd1\x8b\xd0\xbb\xd1\x8c\xd1\x8f \xd1\x82\xd0\xb0\xd0\xbd\xd0\xba\xd0\xb0 'tanko sparnai', rus. \xd0\x9b\xd0\xb5\xd1\x82\xd0\xb0\xd1\x8e\xd1\x89\xd0\xb8\xd0\xb9 \xd1\x82\xd0\xb0\xd0\xbd\xd0\xba 'skraidantis tankas')\xc2\xa0\xe2\x80\x93 laikinas sklandytuvas, tanko ir sklandytuvo hibridas. Jis buvo kuriamas desantui. 1942 metais pagaminto prototipo bandymai buvo nes\xc4\x97kmingi. \xc5\xa0i ma\xc5\xa1ina dar vadinama A-40T arba KT._NEWLINE_Po pirmojo pasaulinio karo , 4-t\xc4\x85 de\xc5\xa1imtmet\xc4\xaf TSRS kariuomen\xc4\x97 naudojo lengvuosius tankus desantavimui. Juos nuleisdavo su para\xc5\xa1iutais, o kai kada i\xc5\xa1 keleto metr\xc5\xb3 auk\xc5\xa1\xc4\x8dio tiesiog numesdavo (tankas ried\xc4\x97davo neutralia pavara kol sustodavo). Ta\xc4\x8diau pristatant tokiu b\xc5\xabdu, \xc4\xafgulos tur\xc4\x97jo para\xc5\xa1iutais nusileisti atskirai, v\xc4\x97liau gai\xc5\xa1tant laik\xc4\x85 tankui surasti bei rizikuojant, jog komanda gali b\xc5\xabti sunaikinta dar prie\xc5\xa1 pasiekdama savo tank\xc4\x85. Tod\xc4\x97l buvo bandoma pritvirtinti tankus did\xc5\xbeiuliuose sklandytuvuose, kad b\xc5\xabt\xc5\xb3 galima juos nuleisti kartu su \xc4\xafgula._NEWLINE_Antonov A-40 buvo labiau ambicingas projektas: u\xc5\xbeuot sta\xc4\x8dius sklandytuv\xc4\x85, tankui T-60 buvo pritvirtinti sparnai bei uodega, paver\xc4\x8diant j\xc4\xaf skl\xc4\x99sti galin\xc4\x8dia ma\xc5\xa1ina. Atsikabin\xc4\x99s 20\xe2\x80\x9326\xc2\xa0km nuo atakos vietos bei nut\xc5\xabp\xc4\x99s kovos lauke, tankas tur\xc4\x97jo numesti sparnus ir per kelias minutes b\xc5\xabti pasiruo\xc5\xa1\xc4\x99s kovai. Lengvasis tankas sv\xc4\x97r\xc4\x97 5,8 t, jo sparnai\xc2\xa0\xe2\x80\x93 dar apie dvi tonas. Siekiant suma\xc5\xbeinti matmenis buvo pasirinkta biplano konstrukcija. Rengiant prototip\xc4\x85, tankas buvo kiek tik \xc4\xafmanoma palengvintas, nuimant dal\xc4\xaf amunicijos, \xc5\xa1arv\xc5\xb3 ir paliekant tik labai nedaug kuro. Pilotas-vairuotojas tur\xc4\x97jo vairus ir eleronus ma\xc5\xa1inai ore valdyti, v\xc4\x97liau gal\xc4\x97jo numesti sparnus i\xc5\xa1 jos nei\xc5\xa1eidamas._NEWLINE_Buvo atlikti keli \xc5\xa1ios ma\xc5\xa1inos bandymai, i\xc5\xa1 prad\xc5\xbei\xc5\xb3 pakylant vos kelet\xc4\x85 metr\xc5\xb3 ir pirmiausia tikrinant ar tanko \xc5\xa1asi gali atlaikyti pakilimui reikaling\xc4\x85 116 km/val greit\xc4\xaf (\xc4\xafprastinis \xc5\xa1io tanko greitis ant \xc5\xbeem\xc4\x97s 45 km/val), toliau aptakum\xc4\x85 bei valdymo sistemas. 1942\xc2\xa0m. rugpj\xc5\xab\xc4\x8dio 7 d. \xc4\xafvykusio ilgesnio skridimo metu, tank\xc4\x85 pilotavo \xc5\xbeinomas sklandytuv\xc5\xb3 pilotas-bandytojas Sergejus Anochinas. Tupolev TB-3 bombone\xc5\xa1iui su keturiais sustiprintais 970 AG varikliais pavyko pakelti tank\xc4\x85-sklandytuv\xc4\x85 nuo \xc5\xbeem\xc4\x97s, bet jo oro pasiprie\xc5\xa1inimas buvo per didelis. L\xc4\x97ktuvo varikliai greitai perkaito ir gelb\xc4\x97jantis nuo katastrofos, tank\xc4\x85 teko atkabinti pakilus vos 40 metr\xc5\xb3. Pilotui pavyko j\xc4\xaf nutupdyti greta buvusiame lauke kur jis, kaip planuota, atskyr\xc4\x97 sparnus ir tanku parva\xc5\xbeiavo \xc4\xaf baz\xc4\x99. Buvo ai\xc5\xa1ku jog tempiantis l\xc4\x97ktuvas nepakankamai galingas, ta\xc4\x8diau galingesnis tuo metu buvo tik Pe-8, kuri\xc5\xb3 i\xc5\xa1 viso tur\xc4\x97ta tik 80, jie buvo reikalingi tolimam Berlyno bombardavimui. Nesant pakankamai galingo l\xc4\x97ktuvo, tolesnius bandymus teko nutraukti."